**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 31 Αυγούστου 2021, ημέρα Τρίτη και ώρα 10.20΄, στην Αίθουσα Πρόεδρου «Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μετανάστευσης και Ασύλου:«Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».(2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν η Υφυπουργός Μετανάστευσης και Ασύλου, κυρία Σοφία Βούλτεψη, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Βασίλειος Αυδής, Νομικός Σύμβουλος της Ύπατης Αρμοστείας του ΟΗΕ, Κωνσταντίνος Δημόπουλος, Επικεφαλής του Νομικού Τμήματος του Διεθνούς Οργανισμού Μετανάστευσης (ΔΟΜ) Ελλάδας, Εύα Τζαβαλά και Κατερίνα Χαροκόπου, Επιστημονικές Συνεργάτιδες της Εθνικής Επιτροπής για τα Δικαιώματα του Ανθρώπου, Βασίλειος Παπαδόπουλος και Αλέξανδρος Κωνσταντίνου, Πρόεδρος και Επιστημονικός Συνεργάτης του Ελληνικού Συμβουλίου για τους Πρόσφυγες, Ανδρέας Ποττάκης, Συνήγορος του Πολίτη, Ιωάννης Χατζηθεοδοσίου, Πρόεδρος της Κεντρικής Ένωσης Επιμελητηρίων Ελλάδος, Γλυκερία Αράπη, Διευθύντρια της Διεθνούς Αμνηστίας- Ελληνικό Τμήμα, Νίκος Χούλης, Εκπρόσωπος της Συντονιστικής Επιτροπής Αγώνα Αιρετών και κατοίκων Χίου και Γαβριήλ Ιωαννίδης, Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Καλαματιανός Διονύσιος – Χαράλαμπος, Καφαντάρη Χαρούλα(Χαρά), Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μετανάστευσης και Ασύλου με τίτλο «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».

### Η σημερινή συνεδρίαση είναι η δεύτερη συνεδρίαση της Επιτροπής, κατά την επεξεργασία του νομοσχεδίου, κατά την οποία θα υπάρξει η ακρόαση των εξωκοινοβουλευτικών προσώπων.

### Πριν ξεκινήσουμε και δώσω τον λόγο στους εκπροσώπους των φορέων για να αναπτύξουν τις παρατηρήσεις τους επί του νομοσχεδίου, που συζητούμε, επιτρέψτε μου, κυρίες και κύριοι συνάδελφοι, κυρία Υφυπουργέ, να ευχηθώ χρόνια πολλά στις Λαρισαίες και τους Λαρισαίους, γιατί σήμερα γιορτάζουμε την απελευθέρωση της Πόλης από τον οθωμανικό ζυγό.

### Σαν σήμερα, πριν από 140 χρόνια, ο ελληνικός στρατός μπήκε ως απελευθερωτής στην πόλη της Λάρισας. Σαν σήμερα έγινε η ενσωμάτωση στον εθνικό κορμό της Θεσσαλίας και της Άρτας.

### Φέτος γιορτάζουμε τα 200 χρόνια από την ελληνική επανάσταση, αλλά και τα 140 χρόνια από την ενσωμάτωση στον εθνικό κορμό της Θεσσαλίας και της Άρτας το 1881 και η υπόμνηση αυτή έχει ιδιαίτερη αξία σε μια εποχή που πολλοί και ιδιαίτερα οι νέοι μας θεωρούν αυτονόητα, την ελευθερία, την εθνική ανεξαρτησία.

### Δεν ήταν πάντοτε δεδομένα και η υπόμνηση αυτή έχει αξία, για να τονίσουμε ότι εκτός από τις συμμαχίες, εκτός από την ενεργή διπλωματία, χρειάζεται να επενδύσουμε στις Ένοπλες Δυνάμεις για να έχει η χώρα ισχυρή αποτρεπτική δύναμη σε κάθε ξένη επιβουλή.

### Και επειδή πολλές φορές στη χώρα μας φτάνουμε σε βαθμό αυτομαστιγώματος, κυρία Υφυπουργέ, να πω ότι η Ελλάδα ήταν πάντοτε χώρα ανοχής και σεβασμού στον άλλον, ανοχής στην διαφορετικότητα και το θύμισε ο επιχώριος Μητροπολίτης μας, με επίκαιρο άρθρο του, ο κ. Ιερώνυμος, ο Λαρίσης και Τυρνάβου, υπενθυμίζοντας ότι η πρώτη μουσουλμανική μειονότητα, που αναγνωρίστηκε στην χώρα μας, ήταν οι μουσουλμάνοι, που έμειναν μετά την ενσωμάτωση της Θεσσαλίας στον εθνικό κορμό, στην Ελλάδα. Δεν ήταν υποχρεωτική ανταλλαγή των πληθυσμών. Αυτό το ιδιαίτερα απάνθρωπο μέτρο για πρώτη φορά χρησιμοποιήθηκε στη νεότερη ιστορία, στην παγκόσμια ιστορία μετά τη μικρασιατική καταστροφή του 1922.

### Τότε, λοιπόν, πολλοί μουσουλμάνοι δεν ακολούθησαν τον οθωμανικό στρατό, δεν έφυγαν, έμειναν στα πλαίσια του Ελληνικού Βασιλείου και η χώρα αναγνώρισε, χωρίς να πιέζεται από διεθνείς συνθήκες, δικαιώματα, θρησκευτικές ελευθερίες στους μουσουλμάνους πολίτες που έμειναν εντός της Ελληνικής Επικράτειας. Έχει γράψει μάλιστα σχετική μονογραφία επ’ αυτού ο νυν Γενικός Γραμματέας του Υπουργείου Παιδείας, ο κύριος Γιώργος Καλαντζής και προς επίρρωση αυτών, να πω ότι το 1891, δέκα χρόνια μετά την ενσωμάτωση της Θεσσαλίας στον εθνικό κορμό, την ένωση με την Ελλάδα, χτίστηκε με δαπάνες μάλιστα της τότε Βασιλίσσης Όλγας, το Γενί Τζαμί στην Πόλη, ένα περικαλλές τζαμί, το οποίο αργότερα, μετά την ανταλλαγή των πληθυσμών του 1924 και την φυγή και των τελευταίων μουσουλμάνων της Θεσσαλίας, στέγασε για πολλά χρόνια το Αρχαιολογικό Μουσείο και υπέστη πρόσφατα ζημιές από τον σεισμό που είχαμε στον Τύρναβο και στην Ελασσόνα και ευελπιστώ το Υπουργείο Πολιτισμού να τις αποκαταστήσει. Λοιπόν, και πάλι χρόνια πολλά στις Λαρισαίες και στους Λαρισαίους, σε όλους τους Θεσσαλούς.

### Εισερχόμαστε τώρα στην συζήτησή μας. Εάν δεν έχετε να κάνετε κάποια ανακοίνωση, κυρία Υφυπουργέ, να δώσουμε κατευθείαν το λόγο στους εκπροσώπους των φορέων.

### Τον λόγο έχει ο Νομικός Σύμβουλος της Ύπατης Αρμοστείας του ΟΗΕ, κύριος Βασίλειος Αυδής, προκειμένου να διατυπώσει τις παρατηρήσεις του επί του νομοσχεδίου.

**ΒΑΣΙΛΕΙΟΣ ΑΥΔΗΣ (Νομικός Σύμβουλος της Ύπατης Αρμοστείας του Ο.Η.Ε.):** Σας ευχαριστώ πολύ, κύριε Πρόεδρε.

Αξιότιμε κύριε Πρόεδρε και μέλη της Επιτροπής, αξιότιμη κυρία Υφυπουργέ, θα θέλαμε να ευχαριστήσουμε την Επιτροπή για την πρόσκληση να παραστούμε στην σημερινή ακρόαση και να παρουσιάσουμε τις απόψεις μας επί του σχεδίου νόμου.

Θα ήθελα να πω ότι, ήδη έχουμε αποστείλει στο Υπουργείο τα σχόλιά μας, επί του σχεδίου νόμου, που τέθηκε από το Υπουργείο προς διαβούλευση τον Ιούνιο και με ικανοποίηση βλέπουμε ότι ορισμένες από τις παρατηρήσεις μας έχουν ληφθεί υπόψη και αντανακλώνται στο σχέδιο νόμου που κατατέθηκε προς ψήφιση.

Παράλληλα, παρατηρούμε ότι στο σχέδιο νόμου, όπως κατατέθηκε στην Επιτροπή, υπάρχουν και ορισμένες αλλαγές, οι οποίες είναι αποτέλεσμα της δημόσιας διαβούλευσης.

Ειδικότερα τώρα και συνολικά για το σχέδιο νόμου, θα θέλαμε να παρατηρήσουμε τα εξής.

Το σχέδιο νόμου, περιλαμβάνει διατάξεις τις οποίες θεωρούμε θετικές, όπως η πρόβλεψη περί ανανέωσης αδειών διαμονής δικαιούχων διεθνούς προστασίας, που υπέβαλαν αίτηση ανανέωσης εκπρόθεσμα και σχετικά με την πρόβλεψη ανανέωσης των δικαιούχων επικουρικής προστασίας, όπου περιλαμβάνεται στο σχέδιο.

Ακόμη, η αποδοχή του συμφώνου συμβίωσης ως δικαιολογητικού για την έκδοση άδειας διαμονής σε μέλη οικογένειας δικαιούχων, δηλαδή, αναφέρομαι στο άρθρο 17, παράγραφος 1 και 4.

Επίσης, θεωρούμε θετική την πρόβλεψη για υγειονομική κάλυψη των ασυνόδευτων ανηλίκων, μέχρι την εκτέλεση της απόφασης επιστροφής και την ενηλικίωσή τους, άρθρο 19.

Θετική είναι και η επέκταση της διάρκειας ισχύος του δελτίου αιτούντος διεθνή προστασία από τους έξι μήνες στον 1 χρόνο, δηλαδή, άρθρο 21, παράγραφος 1.

Το σχέδιο νόμου περιλαμβάνει και ορισμένες διατάξεις, οι οποίες κατά την δική μας άποψη, δηλαδή της Ύπατης Αρμοστείας του Ο.Η.Ε. για τους πρόσφυγες, εμπνέουν ανησυχία και πιο συγκεκριμένα: Πρώτον, σχετικά με τις διαδικασίες επιστροφής, αναφέρομαι στα άρθρα 1 έως 7. Από τις προτεινόμενες διατάξεις φαίνεται να δίνεται η δυνατότητα προς τις Αρχές, σε περίπτωση απόρριψης αίτησης διεθνούς προστασίας, να εκδίδουν απόφαση επιστροφής με βάση τις διατάξεις του ν.3386/2005 περί απέλασης και όχι αυτές του ν. 3907/2011 που ενσωματώνουν την Οδηγία 115/2008 περί επιστροφών.

Αυτό, κατά την άποψή μας, συνεπάγεται μείωση των εγγυήσεων για πρόσωπα που, πιθανώς, να χρήζουν διεθνούς προστασίας, συμπεριλαμβανομένων και αιτούντων, των οποίων η αίτηση έχει απορριφθεί στο παραδεκτό, χωρίς εξέταση επί της ουσίας, της αίτησής του για προστασία.

Κατά την άποψή μας, αυτό δεν είναι σύμφωνο με την Οδηγία 115/2008 περί επιστροφών, καθώς το άρθρο 2 παρ. 2Α της Οδηγίας αυτής επιτρέπει την εξαίρεση μεν από το πεδίο εφαρμογής των προσώπων που έχουν περάσει παράτυπα τα σύνορα της χώρας, μόνον όμως, εφόσον στην συνέχεια δεν τους χορηγήθηκε δικαίωμα ή άδεια για να παραμείνουν, όπως λέει κατά την διατύπωση της Οδηγίας.

Θεωρούμε, ότι είναι προφανές, ότι η διάταξη αυτή που εξαιρεί -πράγματι από το πεδίο εφαρμογής της Οδηγίας- τα πρόσωπα αυτά, δεν μπορεί να αφορά τους αιτούντες διεθνής προστασίας, δηλαδή τα πρόσωπα που αφού πέρασαν παράτυπα τα σύνορα της χώρας και υπέβαλλαν αίτηση διεθνούς προστασίας, καθώς τα πρόσωπα αυτά με την υποβολή του αιτήματος περί χορήγησης διεθνούς προστασίας, αποκτούν το δικαίωμα να παραμείνουν, σύμφωνα με το Εθνικό και το Ευρωπαϊκό νομοθετικό πλαίσιο.

Κατά συνέπεια, προτείνουμε, να καταστεί σαφές με το σχέδιο νόμου, ότι σε κάθε περίπτωση σε πρόσωπα των οποίων η αίτηση ασύλου απορρίπτεται, εφαρμόζεται ο ν.3907/2001 για την επιστροφή τους και κατά συνέπεια και η Οδηγία επιστροφών και όχι ο ν.3386/2005.

Δεύτερον, σχετικά με το άρθρο 40, που αποτελεί διάταξη που δεν περιλαμβανόταν στο αρχικό σχέδιο που υποβλήθηκε σε δημόσια διαβούλευση. Θέλαμε να επισημάνουμε ότι, θα πρέπει να υπάρχουν επαρκείς εγγυήσεις, ώστε να αποφευχθεί το ενδεχόμενο ποινικοποίησης όσων παρέχουν ανθρωπιστική βοήθεια σε πρόσφυγες και μετανάστες, σύμφωνα και με την από 23 Σεπτεμβρίου 2020 σύσταση της Επιτροπής για το συντονισμό μεταξύ κρατών, σχετικά με τις επιχειρήσεις που πραγματοποιούνται από σκάφη, που ανήκουν ή χρησιμοποιούνται από ιδιώτες για σκοπό έρευνας και διάσωσης.

Κατά την άποψή μας, είναι σκόπιμο να αποσαφηνιστεί ότι, η διάταξη αφορά μόνο το θαλάσσιο χώρο και όχι παράκτιες ή άλλες περιοχές και να προστεθεί ρήτρα επιφύλαξης, σχετικά με την υποχρέωση που απορρέει από το Διεθνές Δίκαιο, άρθρο 98 της Σύμβασης για το Δίκαιο της θάλασσας περί παροχής βοήθειας σε πρόσωπα που βρίσκονται σε κίνδυνο στη θάλασσα.

Τρίτον, θα θέλαμε να εκφράσουμε την ανησυχία μας για την προτεινόμενη κατάργηση με το άρθρο 20, της δυνατότητας παροχής από τις Αρχές που κρίνουν αιτήσεις ασύλου, της βεβαίωσης περί μη απομάκρυνσης για λόγους ανθρωπιστικούς, σε περίπτωση που απορρίπτουν αυτές τις αιτήσεις ασύλου, δηλαδή, ένα αίτημα ασύλου και αυτή η δυνατότητα υπήρχε όταν η τυχόν επιστροφή θα παραβίαζε διεθνείς υποχρεώσεις της χώρας, όπως είναι η Αρχή της μη επαναπροώθησης, με βάση και με άλλα διεθνή κείμενα ανθρωπίνων δικαιωμάτων.

Κατά την άποψή μας, θα πρέπει να διατηρηθεί αυτή δυνατότητα και η σχετική αρμοδιότητα να παραμείνει στις αρχές που κρίνουν την αίτηση ασύλου, καθώς, ακριβώς λόγω της εξέτασης του σχετικού αιτήματος ασύλου είναι σε θέση να κρίνουν και τυχόν παραβιάσεις της υποχρέωσης αυτής των διεθνών υποχρεώσεων της χώρας, λόγω της ενδεχόμενης της επιστροφής του αιτούντος.

Τέταρτον, σχετικά με το άρθρο 16, η διάταξη αυτή, που επίσης δεν περιλαμβανόταν στο αρχικό σχέδιο νόμου που κατατέθηκε προς διαβούλευση, προβλέπει, ως αποφαινόμενη αρχή για τις ανακλήσεις του καθεστώτος διεθνούς προστασίας, τη διεύθυνση επιστροφών και ανακλήσεων της υπηρεσίας Ασύλου. Η τροποποίηση αυτή σε συνδυασμό με την τροποποίηση που εισάγεται με το άρθρο 41 που επιτρέπει την στελέχωση με μη πολιτικό προσωπικό, θα οδηγήσει στην αξιολόγηση των αναγκών διεθνούς προστασίας από προσωπικό μη εξοικειωμένο και μη εκπαιδευμένο στο αντικείμενο αυτό, όπως απαιτείται ρητά από το άρθρο 4 της οδηγίας 2013/32 της ΕΕ. Κατά συνέπεια, προτείνουμε την τροποποίηση στις διατάξεις, ώστε να προβλέπεται ρητά, ότι μόνο προσωπικό ειδικευμένο της υπηρεσίας ασύλου αναλαμβάνει την αξιολόγηση.

Πέμπτον, σχετικά με το άρθρο 16 θεωρούμε, ότι η δυνατότητα άρνησης χορήγησης καθεστώτος διεθνούς προστασίας, όταν ο αιτών αποτελεί κίνδυνο για την δημόσια τάξη ή την κοινωνία της χώρας, ιδρύει έναν επιπλέον λόγο αποκλεισμού από την διεθνή προστασία. Και έτσι υπάρχει κίνδυνος απομάκρυνσης από τις προβλέψεις της σύμβασης της Γενεύης, το 1951, για το καθεστώς των προσφύγων, καθώς ιδρύεται ένας λόγος αποκλεισμού, ο οποίος δεν προβλέπεται στο κείμενο της σύμβασης.

Τέλος η Ύπατη Αρμοστεία συνιστά, να μην διατηρηθεί η πρόβλεψη, περί επιβολής προστίμου 150 ευρώ, σε περίπτωση καθυστερημένης αίτησης για ανανέωση άδειας διαμονής δικαιούχων διεθνούς προστασίας. Θεωρούμε ότι, η εφαρμογή της διάταξης αυτής, μπορεί να επιφέρει δυσανάλογες συνέπειες στους δικαιούχους και να θέσει σε σοβαρό κίνδυνο την απόλαυση δικαιωμάτων που συνδέονται με την κατοχή έγκυρης άδειας διαμονής. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ( Πρόεδρος της Επιτροπής):,**Τον λόγο έχει η κυρία Τζαβαλά.

**ΕΥΑ ΤΖΑΒΑΛΑ (Επιστημονική Συνεργάτης της Εθνικής Επιτροπής για τα δικαιώματα του ανθρώπου):** Καλημέρα σας κυρία Υφυπουργέ. Κύριε Πρόεδρε, αξιότιμοι βουλευτές, ευχαριστούμε πολύ για την πρόσκληση. Η Πρόεδρος της Ε.Ε.Δ.Α., Μαρία Δαγωνέλη, λόγω ανειλημμένων υποχρεώσεων δεν θα μπορέσει να παραστεί σήμερα, καθώς, όπως γνωρίζετε, η συμμετοχή της Ε.Ε.Δ.Α. στη κοινοβουλευτική διαδικασία, αποτελεί βασική πτυχή του έργου μας, ως εθνικού φορέα, προστασίας και προώθησης των δικαιωμάτων του ανθρώπου.

Επιτρέψτε μου, για δυο λεπτά , να κάνω μια εισαγωγή επί της αρχής και μετά η συνάδελφος κυρία Χαροκόπου, θα σχολιάσει επιλεγμένες διατάξεις του σχεδίου νόμου.

Το σχέδιο νόμου, που βρίσκεται για επεξεργασία στη επιτροπή, εστιάζει στην αναμόρφωση των διαδικασιών απελάσεων και επιστροφών πολιτών τρίτων χωρών, απορριφθέντων αιτούντων άσυλο ή άλλως παρατύπως διαμενόντων στην χώρα μας, πίσω στη χώρα καταγωγής τους ή και σε τρίτες χώρες. Το βέβαιο, είναι ότι, το σχέδιο νόμου, πρέπει να λαμβάνει υπόψη τη πραγματική κατάσταση και τις εξελίξεις στο πεδίο. Να συζητάμε σήμερα για επιστροφή στις χώρες καταγωγής, όπως το Αφγανιστάν, είναι εκ προοιμίου προβληματικό, με όρους διεθνούς δικαίου και δικαίου της ΕΣΔΑ. Ενώ, από την άλλη, ομιλούμε για διευκόλυνση επιστροφών στην Τουρκία, από τη στιγμή που έχουν παγώσει όλες οι επιστροφές, από τον Μάρτιο του 2020, είναι τουλάχιστον ανεδαφικό.

Οι επιστροφές στη χώρα καταγωγής, ο επαναπατρισμός, αποτελεί πράγματι κομμάτι του κύκλου μετανάστευσης, για όσους επιθυμούν, για όσους έπαψαν να συντρέχουν λόγοι αποκλεισμού τους ή τελοσπάντων, για όσους εξέπεσαν του καθεστώτος προστασίας της χώρας υποδοχής. Ναι, η Ε.Ε.Δ.Α. συμφωνεί με τις επιστροφές, αλλά εφόσον έχει δοθεί δυνατότητα να υποβάλλουν αίτημα ρύθμισης προστασίας, όσοι το επιθυμούν και αυτό να έχει κριθεί με δίκαιο τρόπο.

Επιστροφές ναι, αλλά και με όρους αξιοπρέπειας. Να εξαντληθούν πρώτα τα όρια οικειοθελούς ή υποβοηθούμενης επιστροφής και έπειτα να κινήσουν διαδικασίες αναγκαστικής επιστροφής.

Η διασύνδεση των διαδικασιών ασύλου και επιστροφής που εισάγει το παρόν σχέδιο νόμου, είναι στη σωστή κατεύθυνση, όχι όμως αποψιλώνοντας τις ανεξάρτητες επιστροφές προσφυγών από αρμοδιότητες και δίνοντας αυτές σε αστυνομικά όργανα που είναι επιφορτισμένα με την εκτέλεση των αποφάσεων επιστροφής και απελάσεων.

Ενστάσεις έχει εδώ και μια σειρά διατάξεων επί του σχεδίου νόμου, ιδίως εκείνων που ψαλιδίζουν τα κατοχυρωμένα δικαίωμα των πολιτών, θεσπίζοντας πιο σύντομες προθεσμίες, υπονομεύοντας την ποιότητα των διαδικασιών και επιβαρύνοντας τη διοίκηση που αδυνατεί να ανταποκριθεί ήδη και σήμερα σε στενά χρονικά πλαίσια.

Υπάρχουν βέβαια και θετικές διατάξεις, όπως προαναφέρθηκα, σχετικά με την οικογενειακή ενότητα, την ασφάλιση των ασυνόδευτων ανηλίκων και άλλα, τα οποία είναι σημαντικά αλλά χάνονται μέσα στις λοιπές προβληματικές διατάξεις.

Και μια τελευταία παρατήρηση, από μένα, και θα δώσω το λόγο στην κυρία Χαροκόπου.

Αναφορικά με το άρθρο 40, πέραν του γεγονότος ότι, για το ζήτημα επιβολής περιορισμών στη δράση των μη κυβερνητικών οργανώσεων στην Ελλάδα, θα αποφανθούν το Συμβούλιο της Επικρατείας .

Θα θέλαμε να υπενθυμίσουμε στο Σώμα, ότι το καθήκον διάσωσης στην θάλασσα, ανθρώπων που είναι σε κίνδυνο, αποτελεί παγιωμένo κανόνα του διεθνούς ναυτικού και δικαίου της θάλασσας και δεσμεύει, τόσο τα κρατικά, όσο και τα εμπορικά ιδιωτικά πλοία που βρίσκονται κοντά στο συμβάν.

Καλούμε, λοιπόν, την πολιτεία να από την αποποινικοποίηση συμπεριφορών, που κατά τα λοιπά αποτελούν συμμόρφωση με κανόνες του διεθνούς δικαίου.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κ. Χαροκόπου.

**ΚΑΤΕΡΙΝΑ ΧΑΡΟΚΟΠΟΥ (Επιστημονική Συνεργάτης της Εθνικής Επιτροπής για τα Δικαιώματα του Ανθρώπου):** Καλημέρα σας και από εμένα και ευχαριστούμε για την πρόσκληση.

Ως προς τις επιλεγμένες επιμέρους διατάξεις, του υπό επεξεργασίας σχεδίου νόμου, η Ε.Ε.Δ.Α., θα ήθελε να καλωσορίσει την εισαγωγή νέων την υπό άδειας διαμονής την άδεια για τους ψηφιακούς νομάδες. Επίσης, επικροτεί και τις τροποποιήσεις στην κατηγορία της άδειας διαμονής επενδυτή προς την κατεύθυνση της ευελιξίας των διαδικασιών.

Αναφορικά με τη σύντμηση των προθεσμιών, η οποία επιδιώκεται με το υπό επεξεργασία σχέδιο νόμου, η Ε.Ε.Δ.Α., θα ήθελε να υπενθυμίσει την άποψη της, ότι εξαιρετικά σύντομες προθεσμίες δημιουργούν αμφιβολίες, τόσο ως προς την ποιότητα των διαδικασιών αυτών, όσο και ως προς την αποτελεσματικότητά τους.

Αυστηροποίηση του πλαισίου επιφέρει κατά την άποψή μας και η πρόβλεψη για άπαξ χορήγηση της άδειας διαμονής για εξαιρετικούς λόγους, καθώς ευνοεί φαινόμενα απαράδεκτης διαμονής στη χώρα.

Επιπλέον, όσον αφορά την κατάργηση του άρθρου 13α΄ του μεταναστευτικού νόμου, για την απασχόληση παράτυπα διαμενόντων πολιτών τρίτων χωρών στην αγροτική οικονομία, είναι γεγονός, ότι η Ε.Ε.Δ.Α., έχει ασκήσει στο παρελθόν έντονη κριτική για τον προβληματικό χαρακτήρα της διάταξης, ζητώντας επανεξέταση επί της αρχής του άρθρο 13α΄, το οποίο, τελικά, κάθε άλλο παρά συνέβαλε στην ουσιαστική αντιμετώπιση του φαινομένου της αδήλωτης εργασίας και της εργασιακής εκμετάλλευσης στον αγροτικό τομέα, καθώς και την παροχή αποτελεσματικής προστασίας στα θύματα.

Πρόκειται για ζήτημα, το οποίο η χώρα μας έχει καταδικαστεί από το Ε.Ε.Δ.Α. , η γνωστή «μανωλάδα» και είχε τεθεί υπό καθεστώς ενισχυμένης εποπτείας παρακολούθησης της εφαρμογής απόφασης από τα αρμόδια όργανα του συμβουλίου της Ευρώπης, ως τον Σεπτέμβριο του 2020, όπου τερματίστηκε το καθεστώς ενισχυμένης εποπτείας και έκλεισε η υπόθεση.

Ωστόσο, η απλή κατάργηση της διάταξης, χωρίς ταυτόχρονα τη θέσπιση νέας ρύθμισης μεταβατικά ή αυτοτελούς ρύθμισης με σκοπό τη συντονισμένη, ολοκληρωμένη αντιμετώπιση του φαινομένου, δεν έχει καμία προστιθέμενη αξία. Το γεγονός της έναρξης ισχύος της διάταξης, ένα χρόνο αργότερα, επίσης δεν καλύπτει το έλλειμμα που προξενείται.

Λαμβανομένης, λοιπόν, υπόψιν, της κατάστασης που επικρατεί στις αγροτικές εκμεταλλεύσεις μέχρι και σήμερα, τους αλλοδαπούς δηλαδή εργάτες γης που εξακολουθούν να εργάζονται σε έναν ανέλεγκτο εργασιακό περιβάλλον με δυσμενείς προϋποθέσεις αμοιβής ασφάλισης στοιχειώδους υγιεινής και διαμονής, η Ε.Ε.Δ.Α. υπογραμμίζει την ανάγκη για διασφάλιση αξιοπρεπών όρων και συνθηκών διαβίωσης και εργασίας των αλλοδαπών, που είναι ευάλωτοι απέναντι σε μορφές εργασιακής εκμετάλλευσης, με στόχο την ουσιαστική συμμόρφωση της πολιτείας με την απόφαση του Ε.Ε..Δ.Α. και τα διεθνή και ευρωπαϊκά πρότυπα ανθρωπίνων δικαιωμάτων.

Τέλος, επιτρέψτε μου να κλείσω την παρούσα τοποθέτηση με μια σύντομη αναφορά σε ορισμένα πάγια και εκκρεμή ζητήματα, προτείνοντας την επίλυσή τους από το νομοθέτη στο πλαίσιο του παρόντος σχεδίου νόμου, παρά το γεγονός, ότι δεν συμπεριλαμβάνονται στις διατάξεις του.

Ειδικότερα, η ΕΕΔΑ προτείνει:

Τη ρύθμιση του ζητήματος της κτήσης της ιθαγένειας για τα παιδιά δεύτερης γενιάς, που σπουδάζουν ή εργάζονται εκτός Ελλάδος.

Την εγγύηση της πρόσβασης, στη δυτική εκπαίδευση, των παιδιών προσφύγων και μεταναστών, και την διασφάλιση διαφάνειας και λογοδοσίας στο έργο της Επιτροπής Παρακολούθησης των Ταμείων ΤΑΠ ΕΤΕΑΕΠ 2014-2020, για τη μετανάστευση και το άσυλο.

Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε την κυρία Χαροκόπου. Το λόγο έχει ο κ. Νίκος Χούλης, από τη Συντονιστική Επιτροπή Αγώνα Χίου. Ορίστε.

**ΝΙΚΟΣ ΧΟΥΛΗΣ (Εκπρόσωπος της Συντονιστικής Επιτροπής Αγώνα Αιρετών και κατοίκων Χίου):** Ευχαριστώ, κύριε Πρόεδρε.

Κύριε Πρόεδρε, κύριες και κύριοι βουλευτές, ως Συντονιστική Επιτροπή Αγώνα Αιρετών και Κατοίκων της Χίου, οφείλουμε να σας ευχαριστήσουμε για την πρόσκληση όλους ανεξαιρέτως.

Επιτρέψτε μας να αυτοσυστηθούμε, με αφορμή και τα όσα ελέχθησαν και είδαν το φως της δημοσιότητας, τουλάχιστον στον τοπικό Τύπο της Χίου, για να αρθούν και οι όποιες παρερμηνείες. Η Επιτροπή μας δεν είναι γέννημα κάποιων γραφείων ή συμφωνία κομμάτων, χωρίς να σημαίνει ότι δεν σεβόμαστε και δεν τιμάμε κόμματα και παρατάξεις, ως συστατικά στοιχεία της πολιτικής ζωής. Η Επιτροπή μας είναι γέννημα θρέμμα της αδήριτης ανάγκης να αντιμετωπίσουμε επιζήμιες πολιτικές για τη ζωή μας και τα νησιά μας που, τα τελευταία χρόνια, ταλανίζουν στο έπακρο τον τοπικό πληθυσμό, αμαυρώνουν την εικόνα τους ως χώρα ολυμπισμού ανθρώπινων ψυχών και μάλιστα στην πλειοψηφία τους θυμάτων πολέμου και συρράξεων.

Δυστυχώς, είμαστε πεπεισμένοι ότι, τόσο οι ευρωπαϊκές πολιτικές όσο και οι κυβερνητικές, έχουν επιλέξει να εγκλωβίζονται στον τόπο μας οι κατατρεγμένοι των συρράξεων. Ζητήματα που οξύνονται καθημερινά, όπως βλέπουμε και με τα γεγονότα στο Αφγανιστάν. Η Επιτροπή μας αποτελείται από συμπολίτες μας, πολιτικοποιημένους με την ευρεία έννοια, ευαισθητοποιημένους για το μέλλον του νησιού μας, αρωγούς στον ανθρώπινο πόνο τόσο των συμπατριωτών μας όσο και των προσφύγων.

Αποτελείται από αιρετούς πρώτου και δεύτερου βαθμού τοπικών παρατάξεων και κομμάτων, από ανένταχτους συμπολίτες μας και, κυρίως, στηρίζεται στη συντριπτική πλειοψηφία του χιώτικου λαού και των φορέων του, ανεξαρτήτως κομμάτων και παρατάξεων. Η δράση της πλαισιώνεται από όλους όσους συμφωνούν στο κύριο θέμα. Δεν θέλουμε εμείς οι ακρίτες της χώρας μας, οι φύλακες των Θερμοπυλών, απέναντι σε μια χώρα που η κυβέρνησή της αμφισβητεί ευθέως την κυριαρχία μας, να γίνουμε «δεσμοφύλακες», ανθρωποφύλακες προσφύγων και μεταναστών που εγκλωβίζονται στα νησιά μας και να είμαστε το αντιπαράδειγμα των ανθρωπίνων δικαιωμάτων, όπως συμβαίνει με άλλες χώρες.

Γι’ αυτό, συμμετείχαμε σε όλες τις κινητοποιήσεις απέναντι στην εισβολή των ΜΑΤ στο νησί μας, με τα γνωστά απαράδεκτα και καταδικαστέα γεγονότα.

Γι’ αυτό, οργανώσαμε συλλαλητήρια με τη συμμετοχή χιλιάδων πολιτών.

Γι’ αυτό, δίνουμε ένα δίκαιο αγώνα για μας και τα παιδιά μας, που πρέπει να εισακουστεί από την Κυβέρνηση.

Δεν θέλουμε «δομές-φυλακές» στα νησιά μας, όπως και αν ονομάζονται. Δεν θέλουμε αμφισβητούμενο χώρο ή έδαφος, όσο και αν η νομική ορολογία μπορεί να τα ωραιοποιεί.

Αυτό που μας βρίσκει σύμφωνους, είναι ένας χώρος καταγραφής και ταυτοποίησης με ολιγοήμερη παραμονή και προώθηση αυτών των ανθρώπων στις χώρες προορισμού τους για άσυλο και τα περαιτέρω. Δεν μας βρίσκει σύμφωνους το ΠΡΟΚΕΚΑ και οι διαδικασίες ασύλου πάνω στα νησιά μας. Χρειάζεται, κατά τη γνώμη μας, διαμοιρασμός των βαρών και το άσυλο να δίνεται και στην Τουρκία και από υπηρεσίες του ΟΗΕ, αλλά και της Ε.Ε. και στις χώρες προορισμού τους για όσους το επιθυμούν.

Αυτές τις θέσεις, τις έχουμε στείλει μέχρι το Πρωθυπουργικό Γραφείο, χωρίς να λάβουμε καμία απάντηση. Είναι, όμως, πλαισιωμένες όχι μόνο μια φορά, αλλά με τις υπογραφές φορέων όπως είναι το Εργατικό Κέντρο Χίου, το νομαρχιακό τμήμα της Χίου, τα σωματεία εμπόρων, επιστημονικά σωματεία, όπως των γιατρών και των δικηγόρων, πόλεων και χωριών της σύσσωμα τα μέλη των τοπικών συμβουλίων. Με λίγα λόγια, η πλειοψηφία του λαού της Χίου, δηλώνει ότι δεν μπορούν τα νησιά μας και η Χίος να σηκώσουν τα βάρη και τις πολιτικές της Ε.Ε. με τις οποίες συμφωνεί η κυβέρνηση και ο αρμόδιος υπουργός, αγνοώντας όσα καταθέτουμε.

Κύριε Πρόεδρε, κύριοι βουλευτές, δεν μπορεί ο ντόπιος πληθυσμός να επωμίζεται βάρη, ευθύνες και ανθρώπινο πόνο δίπλα στο δικό του, που δεν μπορεί να σηκώσει. Δεν επιθυμούμε το μέλλον των παιδιών να περιστρέφεται γύρω από τα ΚΥΤ, τις ΜΚΟ και ό,τι άλλο αφορά στα κέντρα. Σας καλούμε, λοιπόν, να αντιληφθείτε αυτή τη κραυγή αγωνίας της Χίου και των άλλων νησιών, να στηρίξετε το μέλλον τους και το μέλλον των παιδιών μας. Όλοι οι άνθρωποι, ανεξαιρέτως φυλής και θρησκείας – εσείς το ξέρετε καλύτερα από εμάς – έχουν ίσα και διεθνώς κατοχυρωμένα δικαιώματα, που πρέπει να τυγχάνουν σεβασμού με πράξεις και έργα. Ο εγκλωβισμός των ανθρώπων αυτών δεν είναι, σε καμία περίπτωση, το ζητούμενο τους και βέβαια ούτε το δικό μας. Σας ευχαριστούμε και πάλι που μας ακούσατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Το λόγο έχει ο κύριος Γαβριήλ Ιωαννίδης.

**ΓΑΒΡΙΗΛ ΙΩΑΝΝΙΔΗΣ (Πρόεδρος της Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας, ΟΣΕΑΔΕ)**: Αξιότιμε κύριε Πρόεδρε, κύριε Υπουργέ, κυρίες και κύριοι βουλευτές, εκ μέρους του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδος, να σας ευχαριστήσουμε για την πρόσκληση για το συζητούμενο νομοσχέδιο. Η ΟΣΕΑΔΕ, είναι η Ομοσπονδία που εκπροσωπεί θεσμικά όλους τους εργαζόμενους, μόνιμους και συμβασιούχους, στις αποκεντρωμένες διοικήσεις και κατά συνέπεια και τους εργαζόμενους τους υπηρεσίες διευθύνσεων αλλοδαπών και μετανάστευσης σε όλη την Ελλάδα, που αφορά αρμοδιότητες που άπτονται του νομοσχεδίου.

Θα θέλαμε, να σας επισημάνουμε τα παρακάτω. Το βασικότερο τμήμα της νόμιμης μετανάστευσης και συγκεκριμένα η μεταναστευτική πολιτική που χαράσσεται από την Κυβέρνηση και το Υπουργείο μετανάστευσης και Ασύλου, διενεργείται από τους υπαλλήλους των διευθύνσεων αλλοδαπών και μετανάστευσης των 7 αποκεντρωμένων διοικήσεων. Ο θεσμός της αποκεντρωμένης διοίκησης, έχοντας δομή με αποκεντρωτικό χαρακτήρα, λειτουργεί ασκώντας κεντρικές αρμοδιότητες της δημόσιας διοίκησης σε όλη την επικράτεια, με έμπειρο προσωπικό, ιδιαίτερα υψηλής επιστημονικής εξειδίκευσης. Παρά την υποστελέχωση και τις ιδιαιτερότητες που έχει, καταφέρνει να έχει δύο δεκαετίες μέχρι σήμερα την πολυτέλεια να εξυπηρετεί ακόμα σε όλους τους νομούς της χώρας, εκατοντάδες χιλιάδες ημεδαπούς και αλλοδαπούς πολίτες, πάνω από 800.000 στο σύνολο.

Θα αναφερθώ αναλυτικά σε μερικά σημαντικά ζητήματα, που μπορεί να βελτιώσουν τις υπηρεσίες μας, στα πλαίσια της ανεξάρτητης και ειδικής σχέσης των διευθύνσεων αλλοδαπών των αποκεντρωμένων διοικήσεων με το Υπουργείο. Υπάρχουν σημαντικές, μεγάλες ελλείψεις προσωπικού σε όλες τις υπηρεσίες μας, που έχουν άμεσα αρνητικά αποτελέσματα στους πολίτες τρίτων χωρών και εξακολουθούν για αυτό το λόγο να καθυστερεί σε πολλές περιπτώσεις η εξυπηρέτηση των αιτημάτων χορήγησης και ανανέωσης αδειών παραμονής. Έχουν να γίνουν προσλήψεις 19 χρόνια, με εντατικοποίηση και δυσανάλογο εργασιακό φόρτο σε κάθε εργαζόμενο που ανήκε σε μια ιδιαίτερη κατηγορία, καθώς και λειτουργεί σε κατάστασης εκτάκτου ανάγκης, ειδικά τα τελευταία χρόνια.

Η περίοδος της πανδημίας, είναι αλήθεια ότι, ήταν μια μεταβατική περίοδος στις υπηρεσίες μας και με τις παραστάσεις που δόθηκαν, λειτούργησε μάλλον θετικά, καθώς η κατάσταση είχε φτάσει στο απροχώρητο και ευτυχώς που το Μάρτιο του 2020 εισακουστήκαμε από την κυβερνητική ηγεσία και δόθηκαν κάποιες λύσεις, παρά το ότι χρειάστηκε να φτάσουμε στο σημείο αυτό. Υπάρχει πολύ μεγάλη καθυστέρηση στην ηλεκτρονική ψηφιοποίηση στις νέες ανανεωμένες ηλεκτρονικές διαδικασίες τις οποίες είχαμε προτείνει στο υπουργείο εδώ και πολλά χρόνια, αλλά ακόμη δεν έχουν ολοκληρώσει. Ένα παράδειγμα είναι η έλλειψη σημαντικού μόνιμου εξειδικευμένου προσωπικού στις διευθύνσεις του Υπουργείου, που είναι επιφορτισμένες με τη λειτουργία και υποστήριξη των ηλεκτρονικών υπηρεσιών, η οποία δημιουργεί συχνά πυκνά προβλήματα.

Χρειάζεται στελέχωση και στην κεντρική υπηρεσία αλλά και στις διευθύνσεις και στα τμήματα πληροφορικής των αποκεντρωμένων διοικήσεων. Υπάρχει μεγάλο πρόβλημα με το σχεδιασμό για το κτιριακό και την επανεγκατάσταση υπηρεσιών σε νέους χώρους, καθώς πολλά από τα κτίρια των Διευθύνσεων Αλλοδαπών δεν πληρούν καμία ουσιαστική προϋπόθεση για ανθρώπινες συνθήκες εργασίας και εξυπηρέτησης. Αυτής της ….και παρουσιάζουμε μια εικόνα πανευρωπαϊκά πάρα πολύ κακή και τριτοκοσμική. Εμείς προτείνουμε να χρησιμοποιηθούν κτίρια του δημοσίου που υπάρχουν αρκετά και τηρούν τις προϋποθέσεις για ανθρώπινες συνθήκες εργασίας.

Επί των άρθρων αναλυτικά. Στο άρθρο 8, θεωρούμε ότι, στις περιπτώσεις β,γ,δ, δημιουργούνται προβλήματα, ως προς τις μπλε βεβαιώσεις και την επιστροφή του, θα πρέπει να επιληφθούν άμεσα, πριν την εφαρμογή του νόμου.

Στο άρθρο 9, εκτιμούμε ότι, ανά έτος ο προσδιορισμός θα ήταν πολύ πιο λειτουργικός του αριθμού των εργατών γης, γιατί αυτό που έχουμε διαπιστώσει από την πείρα μας δεν είναι κυρίως ο προσδιορισμός, αλλά το πρόβλημα της υπερεκμετάλλευσης των εργατών γης, η έλλειψη επαρκούς ασφαλιστικού ελέγχου, η απλήρωτη εργασία και σε αυτή την κατεύθυνση χρειάζονται βελτιώσεις.

Στο άρθρο 12, για τη χορήγηση άπαξ των αδειών διαμονής, χρειάζονται διευκρινήσεις αυτών που έχουν απορριφθεί για δευτερεύοντες λόγους, αλλά παρέμειναν στη χώρα, χωρίς άλλες επιλογές, γιατί δημιουργούνται τεράστιες αδικίες σε ανθρώπους που, κατά κύριο λόγο, συνεχίζουν να εργάζονται ακόμα και θα πρέπει να προβλεφθούν πιο ευνοϊκές διατάξεις γι’ αυτούς τουλάχιστον.

Στο άρθρο 13, συμφωνούμε με τη ρύθμιση, είναι θετική για όσους λαμβάνουν σύνταξη γενικά από το δημόσιο, όλων των κατηγοριών χωρίς εξαιρέσεις, με τις άδειες διαμονής τους, χωρίς προϋποθέσεις για επαρκείς πόρους.

Στο άρθρο 14, συμφωνούμε σε νέες παρατάσεις για τις αιτήσεις θεραπείας. Ο αλλοδαπός να μπορεί να κάνει προσφυγή εντός διμήνου από την ολοκλήρωση. Αλλά από την άλλη και για τις απαντήσεις εξίσου σύντομα, στις 30 μέρες, με μια απλή υπόθεση, που όμως δεν έχει προβλεφθεί, να στελεχωθούν οι υπηρεσίες.

Ενσωματώνετε, γενικότερα, νέες διαδικασίες διεκπεραίωσης ενημέρωσης των αλλοδαπών με ηλεκτρονικά μέσα και κυρίως με το πληροφοριακό σύστημα που αναπτύσσει το Υπουργείο Μετανάστευσης και Ασύλου, χωρίς να λαμβάνεται πάντα υπόψη, ότι δεν έχει η πλειοψηφία των αλλοδαπών των τρίτων χωρών την επαρκή πρόσβαση και το αναγκαίο διαδίκτυο αλλά και την απαραίτητη ψηφιακή εκπαίδευση. Αποτέλεσμα, όλων των παραπάνω, είναι να δημιουργούνται δυσλειτουργίες, όπως το ζήτημα της ορθής ηλεκτρονικής διεύθυνσης τηλεφώνου, οι υπηρεσίες να μπλοκάρουν από ενστάσεις, επισκεψιμότητα κ.λπ., χωρίς να έχουν προβλεφθεί παράλληλα και κάποιες άλλες εναλλακτικές λύσεις.

Συμπερασματικά, να πούμε ότι, καλή νομοθέτηση έχουμε, όταν δεν αναφέρουμε δικαιώματα, παράδειγμα ανθρωπιστικοί λόγοι. Υπάρχει πείρα που μας διδάσκει ότι, όταν ακούμε αυστηροποίηση, να περιμένουμε τη γέννηση νέων αδικιών. Ήδη, η συνεχιζόμενη κοστολόγηση και η συλλογική μείωση του προσωπικού με συνταξιοδοτήσεις και μετατάξεις, επιδεινώνει ακόμη περισσότερο το διοικητικό έργο μας και λειτουργεί εις βάρος των δικαιωμάτων αλλοδαπών και πολιτών. Η εργασιακή ανασφάλεια σήμερα, στις αποκεντρωμένες διοικήσεις και οι πρόσφατες αποφάσεις της κυβέρνησης με πράξεις νομοθετικού περιεχομένου, δημιουργούν ξανά κλίμα αβεβαιότητας. Τα προβλήματα στους εργαζόμενους, ημεδαπούς και αλλοδαπούς, από τις εφαρμοζόμενες πολιτικές, πολλές φορές είναι κοινά και δεν εξετάζουν, στο τέλος, ποιος έχει άδεια και ποιος δεν έχει.

Η εργασιακή επιβάρυνση έχει πολλές πλευρές και δεν γνωρίζει ούτε χώρα, ούτε χρόνο. Το τελευταίο που θα θέλαμε, είναι να δημιουργηθούν και νέοι εργαζόμενοι «νομάδες» χωρίς δικαιώματα. Εμείς σαν εργαζόμενοι στις αποκεντρωμένες διοικήσεις, θα σταθούμε αλληλέγγυοι και στους πρόσφυγες και στους μετανάστες και θα προσπαθούμε, με κάθε τρόπο, να βελτιώσουμε τις συνθήκες για όλους μας.

Κλείνοντας, θέλω να αναφέρω και να ακουστεί από όλους τους Βουλευτές, ότι η λήξη, στις 30 Σεπτεμβρίου του 2021, των συμβάσεων ορισμένου χρόνου, των 150 συμβασιούχων εργαζομένων στις Διευθύνσεις Αλλοδαπών και Μετανάστευσης των αποκεντρωμένων διοικήσεων της χώρας προς το Υπουργείο Μετανάστευσης, είναι πλήγμα. Όλο αυτό το χρονικό διάστημα, που διαρκεί η σύμβαση τους, οι εργαζόμενοι ήταν πολύτιμοι. Έχουν συμβάλει καταλυτικά στην εύρυθμη και αποτελεσματική λειτουργία των διευθύνσεων, καθώς γνωρίζουν και ανταποκρίθηκαν πολύ καλά στο αντικείμενο εργασίας τους, καλύπτουν πάγιες ανάγκες στις συγκεκριμένες υπηρεσίες και έχουν συνδράμει στο μέτρο του δυνατού στην αντιμετώπιση του προβλήματος της υπό στελέχωσης τους.

Εμείς ζητάμε να παραταθούν για τουλάχιστον ένα έτος οι συνολικά 150 συμβάσεις και να προχωρήσει το Υπουργείο σε έκδοση νέας προκήρυξης, μέσω ΑΣΕΠ, για τακτικό προσωπικό και με σχέση εργασίας ιδιωτικού δικαίου αορίστου χρόνου, στις Διευθύνσεις Αλλοδαπών και Μετανάστευσης, με ενισχυμένη μοριοδότηση, όπως προβλέπεται, σε όλες τις ειδικότητες. Κλείνοντας, να σας ευχαριστήσουμε και να ζητήσουμε οι απόψεις μας να ληφθούν υπόψη από την πλειοψηφία των Βουλευτών.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Καλαματιανός Διονύσιος – Χαράλαμπος, Καφαντάρη Χαρούλα(Χαρά), Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κύριος Δημόπουλος.

**ΚΩΝΣΤΑΝΤΙΝΟΣ ΔΗΜΟΠΟΥΛΟΣ (Επικεφαλής του Νομικού Τμήματος του Διεθνούς Οργανισμού Μετανάστευσης (ΔΟΜ) Ελλάδας)**: Καλημέρα σας κύριε Πρόεδρε, αξιότιμε Υπουργέ, αξιότιμα μέλη της Επιτροπής, λοιποί συνάδελφοι. Σας ευχαριστούμε πάρα πολύ καταρχήν, για τη σημερινή πρόσκληση. Θα ήθελα να κάνω μια γενική τοποθέτηση, επί του εν λόγω νομοσχεδίου. Ο ΔΟΜ Ελλάδος, εδώ και αρκετά χρόνια, καταρχήν σε άριστη και αγαστή συνεργασία με την ελληνική πολιτεία, όπως είναι γνωστό υλοποιεί το πρόγραμμα των εθελούσιων επιστροφών. Πέραν αυτού, ως διεθνής οργανισμός που επίσης επιχειρεί στην Ελλάδα, ως γενική αρχή θα ήθελε να διατυπώσει την άποψη ότι, όλες οι αλλαγές του κοινού νομοθέτη, του Έλληνα νομοθέτη, θα πρέπει να είναι σε απόλυτη σύμπνοια και σε ισορροπία με τις διεθνείς υποχρεώσεις της χώρας, όπως αυτές απορρέουν από το ευρωπαϊκό δίκαιο, αλλά και από τις διεθνείς συμβάσεις.

Τώρα το θέμα των επιστροφών, που προβλέπει η εν λόγω οδηγία, των αναγκαστικών λεγόμενων επιστροφών των μη νομίμως διαμενόντων στην χώρα, είναι ένα ζήτημα το οποίο έχει απασχολήσει πολλάκις και την ελληνική πολιτεία, αλλά και τα υπόλοιπα κράτη μέλη. Έχει ακριβώς απασχολήσει όλα τα κράτη μέλη, διότι αποτελεί ένα ευρωπαϊκό ζήτημα και θεωρούμε, ότι ως τέτοιο θα πρέπει να αντιμετωπίζεται. Στην πράξη σημαίνει ότι το μεγάλο ζητούμενο, είναι μια ευρωπαϊκή πολιτική και μια ευρωπαϊκή συνεργασία επί των επιστροφών, η οποία θα είναι τέτοια ώστε να επιτρέπει επί της ουσίας τις επιστροφές αυτών, οι οποίοι δεν έχουν το νόμιμο δικαίωμα παραμονής σε έδαφος της Ευρωπαϊκής Ένωσης. Η Ευρωπαϊκή Ένωση ως νομική οντότητα, έχει αφενός την διαπραγματευτική ικανότητα αλλά και το προσωπικό και την υλικοτεχνική υποδομή, ώστε για λογαριασμό των κρατών μελών να μπορέσει κάτι τέτοιο να το υλοποιήσει, δια των αντιπροσωπειών που έχει στα διάφορα μέρη των χωρών καταγωγής των ανθρώπων εκείνων, οι οποίοι είναι προς επιστροφή.

Συνεπώς, για μας είναι ένα ευρωπαϊκό ζήτημα και ως τέτοιο πρέπει να αντιμετωπίζεται και όλες οι παρεμβάσεις και του κοινού νομοθέτη, του Έλληνα νομοθέτη, θα πρέπει να το λαμβάνουν υπόψη και να είναι σε σύμπνοια με αυτή την λογική. Είναι ένα ευρωπαϊκό ζήτημα. Αυτά σαν πρώτη τοποθέτηση, αν χρειαστεί να επανέλθουμε θα επανέλθουμε με κάποιο υπόμνημα, ειδικότερα ως προς τα άρθρα του νομοσχεδίου. Σας ευχαριστούμε πάρα πολύ για την πρόσκληση, για άλλη μια φορά.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Σας ευχαριστούμε και εμείς, κύριε Δημόπουλε.

Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Ευχαριστώ, κύριε Πρόεδρε.

Θα συμφωνήσω με τον κ. Αβδή, που άκουσα, ότι υπάρχουν σημαντικές βελτιωτικές ρυθμίσεις στο σχέδιο νόμου, που είναι υπό συζήτηση και υπό επεξεργασία, από την Επιτροπή σας.

Επιγραμματικά, αναφέρομαι στο άρθρο 10, περί άδειας διαμονής, στο άρθρο 11, για τους ψηφιακούς νομάδες, στο άρθρο 13, για τα ειδικότερα ζητήματα αδειών διαμονής και στο άρθρο 19, για τις ρυθμίσεις για τον προσωρινό αριθμό ασφάλισης και υγειονομικής περίθαλψης αλλοδαπού.

Είναι ένα ζήτημα που επανειλημμένως, ο Συνήγορος του Πολίτη, έχει θίξει και είχε κάνει σχετικές παρεμβάσεις και χαίρομαι που βλέπω μια ρύθμιση στο ζήτημα αυτό.

Θα ήθελα, επίσης, να επισημάνω ότι ,είναι πολύ θετικό το γεγονός ότι, υπάρχει μια εξαίρεση από την απενεργοποίηση του … (δεν ακούγεται) σε περίπτωση απόρριψης αίτησης διεθνούς προστασίας, ειδικά για τους ασυνόδευτους ανηλίκους.

Νομίζω ότι θα ήταν σκόπιμο για την πληρότητα της κάλυψης και της προστασίας, να προβλεφθεί σαφής ρύθμιση στη διάταξη αυτή, για την περίπτωση που η απορριπτική απόφαση ανασταλεί ή ακυρωθεί δικαστικά, ούτως ώστε έτσι, αν υπάρχει μια διάταξη σαφής, αυτόματα να επανεργοποιείται η ισχύς του … (δεν ακούγεται).

Επίσης, θα πρότεινα, για την ακόμη πληρέστερη κάλυψη που μπορεί να παρέχει η συγκεκριμένη ρύθμιση, διότι αυτό αντιλαμβάνομαι, ότι είναι και η πρόθεση του επισπεύδοντος Υπουργείου, να προστεθεί η διάταξη ότι θα παραμένει ενεργός ο … (δεν ακούγεται) όχι μόνο κατά τη διάρκεια εξέτασης της αίτησης διεθνούς προστασίας αλλά και μέχρι την έκδοση ΑΜΚΑ, διότι μεσολαβεί ένα χρονικό διάστημα πάντα εκεί το οποίο μπορεί να αφήσει τους ανθρώπους, οι οποίοι έχουν τύχει θετικής κρίσης ως προς το αίτημά τους, απροστάτευτους.

Πολύ συνοπτικά, θα επισημάνω συγκεκριμένα άρθρα, νομίζω ότι τα περισσότερα μάλλον έχουν ήδη καλυφθεί και θα κάνω τις δικές μας αναφορές.

Σε ότι αφορά το άρθρο 2, που αφορά ζητήματα αποφάσεων επιστροφής, θέλω να επισημάνω ότι η διακοπή της εξέτασης της αίτησης διεθνούς προστασίας είναι διαφορετικό πράγμα από την απόρριψή της. Θα πρέπει νομίζω στην περίπτωση διακοπής της εξέτασης της αίτησης διεθνούς προστασίας στην οποία το αίτημα δεν απορρίπτεται, να αφαιρεθεί η φράση που περιλαμβάνεται για την διακοπή της εξέτασης του αιτήματος του άρθρου 81 του ν. 4636, αφού αυτό δεν περιγράφει τις προτεινόμενες για τροποποίηση της παραγράφου 1 του άρθρου 21 του ν. 3709.

Σε ότι αφορά τις προθεσμίες, στο άρθρο 3 όσο και στο άρθρο 7, θα ήθελα να επισημάνω ότι είναι μάλλον ανελαστικές και μάλλον ανεπιεικείς. Αναφέρομαι στις 120 μέρες του άρθρου 3, για την οικειοθελή αποχώρηση αλλά και στις διατάξεις του άρθρου 7, όπου γίνεται αναφορά σε διευθέτηση εκκρεμών υποχρεώσεων.

Ιδίως για τα ανήλικα παιδιά που φοιτούν σε σχολείο, η ρύθμιση αυτή θα είναι εξαιρετικά ανεπιεικής και νομίζω ότι έρχεται και σε αντίθεση με διάφορες … (δεν ακούγεται) ισχύος δεσμεύσεις της χώρας που προκύπτουν από διεθνείς συμβάσεις, κυρίως τη Διεθνή Σύμβαση για τα Δικαιώματα του Παιδιού.

Στο άρθρο 7, να επισημάνω ότι η Αρχή του Συνηγόρου του Πολίτη πάγια αντιμετωπίζει με κριτική στάση και προβληματισμό κάθε διάταξη που προβλέπει σιωπηρή απόρριψη αιτήσεων προς τη διοίκηση. Προτείνουμε, ότι θα πρέπει, να υπάρχει δικαιολογημένη απάντηση στα αιτήματα, προκειμένου και αυτά να μπορούν να τύχουν της κρίσης ενδεχομένως, στην περίπτωση των απορριπτικών, δηλαδή, αποφάσεων, δικαστικών ή διοικητικών αρχών.

Στα ζητήματα των επιδόσεων με ηλεκτρονικό τρόπο, αναφέρομαι στα άρθρα 7 και 8, έχουμε εκφράσει και στο παρελθόν και κατά την ψήφιση του ν. 4676/2020, τις έντονες επιφυλάξεις μας ως προς τη βεβαίωση του χρόνου της ημερομηνίας επίδοσης αποφάσεων με ηλεκτρονικό τρόπο. Επαναφέρουμε τους προβληματισμούς μας ως προς το σημείο αυτό.

Σε ό,τι αφορά το άρθρο 12, για την κατ’ εξαίρεση χορήγηση άδειας διαμονής. Αντιλαμβανόμαστε ότι ο σκοπός της ρύθμισης είναι η αποτροπή επανα-υποβολής σχετικών αιτήσεων, γιατί κάτι τέτοιο πιθανότατα θα καταστρατηγούσε ουσιαστικά το πνεύμα της διάταξης του άρθρου 19 του Κώδικα Μετανάστευσης. Ωστόσο, θεωρούμε ότι η πρόβλεψη περί άπαξ χορήγησης, μάλλον, είναι υπερβολικά, υπέρμετρα ανελαστική και ανεπιεικής. Νομίζω ότι θα μπορούσε να παραμείνει το άρθρο ως έχει. Οι διευκρινήσεις που έχουν δοθεί, με την εγκύκλιο 3 του 2018 του Υπουργείου, είναι επαρκής. Θα μπορούσαν, να δοθούν και περεταίρω διευκρινήσεις και κατευθύνσεις, προκειμένου να είναι το πλαίσιο αρκετά ανελαστικό ως προς τη συγκεκριμένη κρίση των αιτημάτων.

Έρχομαι στα ζητήματα του προστίμου και του παραβόλου, στα άρθρα 17 και 23. Και εκεί εκτιμούμε ότι η πρόβλεψη, η οποία, εισάγεται προς θέσπιση, προς νομοθέτηση είναι, μάλλον, ανεπιεικής για μια κατηγορία ανθρώπων, οι οποίοι κατά τεκμήριο είναι ιδίως οικονομικά ευάλωτοι.

Θέλω να επισημάνω, σε ό,τι αφορά το παράβολο, ότι σύμφωνα με την Οδηγία 32/2013 και αναφέρομαι κυρίως στα άρθρα 40 και 42, καταρρίπτεται στον εθνικό νομοθέτη το περιθώριο να εισάγει κανόνες για τη ρύθμιση εξέτασης αιτημάτων, αλλά όχι για την κατάθεσή τους και σας διαβάζω τη σχετική αναφορά «σε κάθε περίπτωση οι κανόνες δεν θα πρέπει να καθιστούν αδύναμη την πρόσβαση των αιτούντων σε μια διαδικασία, ούτε να οδηγούν πρακτικώς σε ματαίωση ή σε σοβαρό περιορισμό της πρόσβασης σε αυτή». Έχω την εκτίμηση ότι αυτό μπορεί να είναι η τελική συνέπεια από τη θέσπιση των αρκετά υψηλών για την ευάλωτη αυτή, επαναλαμβάνω, οικονομική κατηγορία προστίμων και παραβόλων.

Νομίζω ότι αναφέρθηκε ο κ. Αυδής, σχετικά με το άρθρο 20. Θα έλεγα ότι, με τη ρύθμιση του άρθρου 20, σε κάθε περίπτωση, ακόμα και αν ρητά αναφέρεται ότι δεν πρόκειται να πραγματοποιηθεί απομάκρυνση, το πρόσωπο λόγω της μη χορήγησης βεβαίωσης θα βρίσκεται σε μια κατάσταση νομικής αβεβαιότητας κατά την οποία δεν θα μπορεί να εργαστεί, δεν θα μπορεί να συναλλάσσεται νόμιμα με τις αρχές, δεν θα έχει περίθαλψη και ασφαλιστική προστασία, καθώς δεν θα του αναγνωρίζεται κάποιο καθεστώς προστασίας για ανθρωπιστικούς λόγους. Εκτιμώ, ότι αυτό θα ήταν θετικό, να το ξαναδεί το Υπουργείο.

Έρχομαι στο άρθρο 28, για τις κλειστές ελεγχόμενες δομές. Εδώ έχουμε κάνει επανειλημμένες επισημάνσεις και παρεμβάσεις προς το αρμόδιο Υπουργείο και έχουμε έκφραση τον προβληματισμό μας για την έξωση εν γένει ευάλωτων ομάδων σε τέτοιες συνθήκες και φυσικά των ανήλικων. Θεωρούμε ότι, θα πρέπει να διασφαλίζονται το σύνολο των υπηρεσιών και των παροχών, που θα πρέπει να καλύπτουν υγειονομική περίθαλψη, εγκαταστάσεις για ψυχαγωγία ιδίως για τα παιδιά, παροχή μη τυπικής εκπαίδευσης και πρόσβαση στην εκπαίδευση. Σε κάθε περίπτωση, θέλω να επισημάνω ότι, όπως διατυπώνεται το άρθρο, δεν προκύπτει ποιες είναι οι κατηγορίες, οι οποίες εντάσσονται στις εν λόγω δομές ούτε και οι διαδικασίες, οι οποίες θα ακολουθηθούν.

Σε ό,τι αφορά το άρθρο 41, για το πλαίσιο, το οποίο, θα διέπει φορείς της κοινωνίας των πολιτών, μη κυβερνητικές οργανώσεις, αρμοδιότητες του Λιμενικού Σώματος και της Ελληνικής Ακτοφυλακής. Θα ήθελα να επαναλάβω αυτό, το οποίο, νομίζω ότι ήδη έχει ειπωθεί και νομίζω ότι είναι γνωστό και στην Κυβέρνηση, αλλά και στο Σώμα και στα μέλη της Επιτροπής, ότι οι κατευθύνσεις τις οποίες έχει δώσει Ευρωπαϊκή Επιτροπή στο νέο Σύμφωνο για τη μετανάστευση και το άσυλο, αναφέρεται ρητά ότι η εκπλήρωση της νομικής υποχρέωσης διάσωσης ανθρώπων που βρίσκονται σε κίνδυνο στη θάλασσα δεν θα πρέπει και δεν μπορεί να πολιτικοποιείτε.

Κύριε Πρόεδρε, αυτές ήταν οι παρατηρήσεις μου, οι οποίες είναι αναλυτικότερα στο υπόμνημα που σας έχουμε υποβάλλει. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε Συνήγορε του πολίτη. Είναι πάντοτε χρήσιμες οι παρατηρήσεις του θεσμού που εκπροσωπείτε.

Το λόγο έχει ο κ. Αλέξανδρος Κωνσταντίνου, επιστημονικός συνεργάτης του Εθνικού Συμβουλίου για τους πρόσφυγες.

**ΑΛΕΞΑΝΔΡΟΣ ΚΩΝΣΤΑΝΤΙΝΟΥ (Εκπρόσωπος του Ελληνικού Συμβούλιου για τους Πρόσφυγες):** Κύριε Πρόεδρε, αξιότιμη κυρία Υπουργέ, αξιότιμοι κ.κ. βουλευτές, σας ευχαριστούμε πολύ για την πρόσκληση εκ μέρους του Ελληνικού Συμβουλίου για τους Πρόσφυγες. Το Ελληνικό Συμβούλιο για τους Πρόσφυγες είναι η παλαιότερη οργάνωση, η οποία παρέχει δωρεάν νομική συνδρομή σε αιτούντες άσυλο και πρόσφυγες στην Ελλάδα. Θα είμαι πολύ σύντομος, καθώς έχουμε καλυφθεί σε μεγάλο βαθμό από τα σχόλια επί των άρθρων, που έχουν ακουστεί για τα δικαιώματα του ανθρώπου.

Θα ήθελα να πω, ότι είχαμε καταθέσει στη δημόσια διαβούλευση τον περασμένο Ιούνιο αναλυτικά σχόλια από κοινού με άλλες οργανώσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Κωνσταντίνου, επειδή δεν ακούγεστε καλά, θα παρακαλούσα, να μας στείλετε το υπόμνημα σας για να διανεμηθεί σε όλα τα μέλη της Επιτροπής μας.

Το λόγο έχει η κυρία Γλυκερία Αράπη, Διευθύντρια της Διεθνούς Αμνηστίας.

**ΓΛΥΚΕΡΙΑ ΑΡΑΠΗ(Διευθύντρια της Διεθνούς Αμνηστίας):** Καλημέρα σας, εκ παραδρομής έχει σημειωθεί ότι, θα υπάρξει παρέμβαση από τη Διεθνή Αμνηστία σήμερα.

Σας ευχαριστούμε πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, αν έχετε παρατηρήσεις πριν το νομοσχέδιο έλθει στην Ολομέλεια, θα παρακαλούσαμε τις επόμενες ημέρες να τις γνωστοποίησε στο Προεδρείο.

Να ενημερώσω, επίσης, ότι ο Πρόεδρος της Ένωσης Συνοριακών Φυλάκων Νομού Έβρου, που είχε προταθεί να συμμετάσχει στην ακρόαση των φορέων ο κ. Χρυσοβαλάντης Γιαλαμάς, μας ενημέρωσε με ηλεκτρονική επιστολή, ότι δυστυχώς, λόγω σοβαρών υπηρεσιακών αναγκών, δεν θα μπορέσουμε να συμμετέχουμε στην τηλεδιάσκεψη. Αναμένουμε και από την Ένωση Συνοριακών Φυλάκων Νομού Έβρου, να μας καταθέσουν γραπτώς τις προτάσεις τους.

Συνεπώς, ολοκληρώθηκαν οι πρώτες τοποθετήσεις των φορέων που εκλήθησαν και που παραβρέθηκαν στην τηλεδιάσκεψη.

Θα ήθελα, να ρωτήσω τους Εισηγητές και τους Ειδικούς Αγορητές των κομμάτων και όποιους άλλους βουλευτές θέλουν, να θέσουν πιθανόν ερωτήσεις ή να κάνουν παρατηρήσεις επί όσων ελέχθησαν μέχρι τώρα.

Το λόγο έχει ο Εισηγητής της Πλειοψηφίας βουλευτής Έβρου κ. Σταύρος Κελέτσης, έχει το λόγο.

**ΣΤΑΥΡΟΣ ΚΕΛΕΤΣΗΣ (Εισηγητής της Πλειοψηφίας):** Κύριε Πρόεδρε, έχω την αίσθηση ότι, από τις τοποθετήσεις και όσο μπορέσαμε και με τη δυσκολία που υπήρχε, να ακούσουμε τις τοποθετήσεις των εκπροσώπων των φορέων, σε γενικές γραμμές υπάρχει μια θετική διάθεση και μια θετική τοποθέτηση απέναντι στις διατάξεις του νομοσχεδίου. Αν εξαιρέσουμε την τοποθέτηση του εκπροσώπου της Συντονιστικής Επιτροπής Αγώνα από τη Χίο, ο όποιος έκανε μια καθαρά πολιτική τοποθέτηση, αλλά, ελάχιστα νομίζω, συνέβαλε στο να δώσει κάποιες ιδέες ή κάποιες απόψεις, έτσι ώστε να μπορέσουμε να τις βάλουμε μέσα στο νομοσχέδιο ή στη συζήτηση για το νομοσχέδιο, κατά τα λοιπά νομίζω, ότι το συμπέρασμα είναι, ότι βεβαίως με τις επιμέρους παρατηρήσεις, τις οποίες και το Υπουργείο θα τις δει και όλοι μας, αλλά νομίζω, ότι το νομοσχέδιο κινείται στη σωστή κατεύθυνση.

Δεν έχω ερωτήσεις.

Κατά συνέπεια, με αυτή με αυτή την παρατήρηση, εγώ τελειώνω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε τον Εισηγητή της Πλειοψηφίας, κύριο Κελέτση.

Τον λόγο έχει ο Εισηγητής της Πλειοψηφίας, βουλευτής της Αξιωματικής Αντιπολίτευσης του ΣΥ.ΡΙΖ.Α., κύριος Γιώργος Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Ευχαριστώ, κύριε Πρόεδρε. Ευχαριστούμε και τους λιγοστούς φορείς που ακούσαμε και με δυσκολίες. Αυτό πρέπει να το δούμε. Δεν ξέρω, δεν λέω ότι, ευθύνονται οι υπάλληλοι της Βουλής. Προφανώς, οι άνθρωποι κάνουν ότι καλύτερο μπορούν. Υπάρχουν ζητήματα συνδέσεων, θα πρέπει να το δούμε. Δηλαδή, δεν είναι διαδικασία αυτή, με δέκα όλους και όλους φορείς, να ακούμε μετά βίας έξι-επτά. Αυτό είναι το νόημα των φορέων. Αντιλαμβάνομαι το θέμα των τηλεδιασκέψεων, γι’ αυτό και είπαμε ότι, μπορεί να κληθούν και περισσότεροι από τη στιγμή που τεχνικά είναι από μακριά, όμως βλέπω ότι, ούτε το «τεχνικά» μπορεί να λειτουργήσει επαρκώς. Να μας προβληματίσει αυτό και επαναλαμβάνω, δεν καταλογίζω ευθύνες γιατί ξέρω τις δυσκολίες στις διαδικασίες, αλλά και πολιτικά και ουσιαστικά, διότι δεν μπορεί να γίνει επαρκής διαδικασία και να τους ακούσουμε όπως πρέπει.

Τώρα, δεν είχα εγώ την εικόνα, επειδή μπήκε στην ουσία ο συνάδελφος Εισηγητής, ότι ήταν θετική η αποτίμηση. Οι περισσότεροι είπαν ότι, υπήρχε μια επένδυση θετική, αλλά ήταν «καταπέλτες», με το 70%-80% των ομιλιών τους να κινούνται στα αρνητικά του νομοσχεδίου και αυτά θα τα ενσωματώσουμε στις ομιλίες μας και θα τα πούμε στην επόμενη συνεδρίαση.

Δεν μπορώ, ενώ θέλω να κάνω ερωτήσεις, γιατί βλέπω ότι υπάρχουν ζητήματα, τεχνικά και που δυσκολεύουν τη διαδικασία. Παρακαλώ, να είμαστε πιο καλά προετοιμασμένοι την επόμενη φορά, να καλέσουμε και περισσότερους φορείς, το επαναλαμβάνω αυτό, δεν είναι πρόβλημα 5 φορείς παραπάνω, γιατί νομοσχέδια σαν κι αυτά είναι σημαντικό να υπάρχουν πολλοί, οι οποίοι γνωρίζουν και το πεδίο, αλλά και τη νομική διάσταση του ζητήματος.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το αίτημά σας ακούγεται δημόσια, θα διατυπωθεί και προς τις υπηρεσίες της Βουλής και προς τον Πρόεδρο της Βουλής, προκειμένου να δούμε πως, στο μέλλον, δεν θα έχουμε αντίστοιχα προβλήματα.

Τον λόγο έχει ο Ειδικός Αγορητής του Κινήματος Αλλαγής, κύριος Καμίνης, για τυχόν ερωτήσεις ή παρατηρήσεις επί όσων ελέχθησαν μέχρι τώρα.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Θα ήθελα, πρώτα από όλα, να πω ότι ,πράγματι η διαδικασία αυτή των τηλεδιασκέψεων διεξάγεται με πάρα πολλά κενά, πάρα πολλά κενά και ελλείψεις και αφήνει πάρα πολλά ερωτήματα αναπάντητα.

Το δεύτερο είναι ότι, επειδή ο Εισηγητής της Πλειοψηφίας μπήκε στην ουσία, θα ήθελα να πω, να μην υποτιμάται η παρέμβαση των κατοίκων της Χίου. Είναι μία παρέμβαση ανθρώπων οι οποίοι υφίστανται όλες τις συνέπειες της μεταναστευτικής πολιτικής της Κυβέρνησης. Εγώ άκουσα και πάρα πολλά επικριτικά σχόλια. Θέλω προς στιγμήν να τονίσω και θα το αναφέρω διεξοδικότερα στην επόμενη συνεδρίαση ότι, μπορεί να έχουμε μια περιοριστική πολιτική στο Μεταναστευτικό, η οποία πολύ συχνά μπορεί να είναι δικαιολογημένη. Θα πρέπει ωστόσο να προσέξουμε ότι θεσπίζουμε και διατάξεις οι οποίες κανένα όφελος δεν προσφέρουν και υπάρχει κίνδυνος να αναπαραγάγουμε ακριβώς τη μεταναστευτική πολιτική των δεκαετιών ‘90 και 2000 της χώρας, η οποία συνέβαλε στην πολλαπλασίαση των παράνομων μεταναστών. Η αυστηροποίηση των διατάξεων μέχρις ενός σημείου παράγει θετικό αποτέλεσμα. Από ένα σημείο και μετά έχει παρενέργειες. Αλλά επ’ αυτού θα μιλήσουμε στη συνέχεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Καμίνη.

Απλά να πω ότι από τους δέκα φορείς που σύμφωνα με τον Κανονισμό καλούνται, ο ένας, ο εκπρόσωπος της Ένωσης Συνοριακών Φυλάκων μας έστειλε ένα σημείωμα, ότι δεν μπορεί να παραστεί. Ο Πρόεδρος της Κεντρικής Ένωσης Επιμελητηρίων Ελλάδος, ο κύριος Ιωάννης Χατζηθεοδοσίου, δεν συμμετέχει στην τηλεδιάσκεψη - 2 εκπρόσωποι φορέων- και δεν κατέστη δυνατή η επικοινωνία με τον Πρόεδρο του Δ.Σ. του Ελληνικού Συμβουλίου για τους Πρόσφυγες.

Όπως είπα, πράγματι υπάρχουν δυσχέρειες, υπάρχουν δυσκολίες σε όλη αυτή την περίοδο της πανδημίας με την λογική, με την τακτική της επικοινωνίας που υιοθετήθηκε από τη Βουλή στις ακροάσεις φορέων με τις τηλεδιασκέψεις, αλλά θα καταβληθεί προσπάθεια στο μέλλον να αποφευχθούν, τουλάχιστον, τεχνικά προβλήματα.

Τον λόγο έχει η Ειδική Αγορήτρια του Κομμουνιστικού Κόμματος Ελλάδος, κυρία Κομνηνάκα για ερωτήσεις ή παρατηρήσεις.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Σας ευχαριστώ πολύ, κύριε Πρόεδρε.

Θα ξεκινήσω με μια γενική παρατήρηση, που βρίσκεται σε εκ διαμέτρου αντίθετη κρίση από αυτή που εξέφρασε ο Εισηγητής της Πλειοψηφίας, γιατί εμείς δεν εκτιμάμε ότι από την ακρόαση των φορέων προέκυψε αυτή η θετική στάση που εκφράζει, αλλά αντίθετα υπήρξε ένας σοβαρός προβληματισμός για την προστασία σοβαρών δικαιωμάτων των ίδιων των προσφύγων και μεταναστών.

Βέβαια, σε σχέση με την τοποθέτηση της επιτροπής αγώνα των κατοίκων και αιρετών της Χίου, δεν παρατηρήθηκε ότι, αυτό που πραγματικά δεν περιλαμβάνεται στο νομοσχέδιο και προτείνουν οι κάτοικοι, είναι, ότι όλες οι διαδικασίες ασύλου και τα Κέντρα Κράτησης δεν μπορεί να διατηρούνται στα νησιά. Αυτό, αποτελεί την εφαρμογή ουσιαστικά της Συμφωνίας της Ευρωπαϊκής Ένωσης με την Τουρκία, που υπέγραψε η προηγούμενη Κυβέρνηση και εφαρμόζει και η σημερινή, δηλαδή, αποτελεί μια επιλογή της Κυβέρνησης να εφαρμόζει τις προβλέψεις του νέου Συμφώνου Ασύλου και Μετανάστευσης, πριν αυτό υπογραφεί καν με τις υπόλοιπες χώρες, να διατηρεί δηλαδή τον εγκλωβισμό στα νησιά.

Η πρόταση των κατοίκων, είναι, να γίνεται μόνο μια προσωρινή καταγραφή τους και άρα μια ολιγοήμερη διαμονή στα νησιά, κάτι που θα μπορούσε να γίνει αν δεν επέλεγαν οι κυβερνήσεις να κρατάνε αυτούς τους ανθρώπους δεσμευμένους στα νησιά.

Βέβαια και οι διαδικασίες αιτήσεων ασύλου μπορούσαν να γίνονται και εκεί όπου βρίσκονται οι πρόσφυγες στην Τουρκία, βέβαια με ευθύνη της Ευρωπαϊκής Ένωσης και του Ο.Η.Ε., για να κατατεθούν αιτήματα ασύλου για τις χώρες που πραγματικά θέλουν αυτοί οι άνθρωποι να πάνε.

Θα ήθελα να κάνω κάποιες ερωτήσεις προς τους φορείς και αν μπορέσουν με τα τεχνικά προβλήματα που υπάρχουν, να απαντήσουν. Εγώ θα ήθελα να διατυπώσω κάποια ερωτήματα, αν δεν απαντηθούν, τέλος πάντων, θα ήθελα όσο το δυνατόν περισσότερες απαντήσεις.

Ξεκινώ τα ερωτήματά μου προς τους εκπροσώπους της Εθνικής Επιτροπής για τα Δικαιώματα του Ανθρώπου και προς το Συνήγορο του Πολίτη.

Αν εκτιμούν ότι, με βάση και το άρθρο 1, εξαλείφονται οι συγχύσεις που υπάρχουν σε σχέση με την εφαρμογή των διαδικασιών επιστροφών ή απέλασης και αν με τον τρόπο που διατυπώνεται το άρθρο 1 και με την πρακτική που ακολουθείται στη χώρα και ιδιαίτερα στα σύνορα, δηλαδή, να συλλαμβάνονται και να επιβάλλεται απόφαση απέλασης σε όλους τους εισερχόμενους, αν ενέχει κίνδυνο να παραβιαστούν οι προβλέψεις ακόμα και αυτής της Ευρωπαϊκής Οδηγίας που λέει ότι, θα πρέπει να εξασφαλίζεται ακόμη και για τις περιπτώσεις που δεν υπάγονται σ’ αυτή η Αρχή της μη επαναπροώθησης και η προστασία στοιχειωδών δικαιωμάτων των αιτούντων άσυλο.

Επίσης, ερωτώ, για την σύντμηση των προθεσμιών που υπάρχει. Γι’ αυτό το θέμα ο Συνήγορος του Πολίτη εκφράστηκε για τη σιωπηρή απόρριψη, αλλά δεν είμαι σίγουρη αν άκουσα από την Εθνική Επιτροπή για τα Δικαιώματα του Ανθρώπου. Δηλαδή, θα ήθελα τη γνώμη τους για την πρόβλεψη της σιωπηρής απόρριψης της παράτασης της παραμονής για την οικειοθελή αποχώρηση και αν αυτή η σύντμηση της προθεσμίας μπορεί να δημιουργήσει σοβαρά προβλήματα για τις συνθήκες που έχουν διαμορφώσει οι διαμένοντες στη χώρα, κοινωνικές, οικονομικές και ιδίως για παιδιά.

Απευθύνω το εξής ερώτημα προς τον κύριο Ιωαννίδη, σε σχέση με την εμπειρία που έχει και την κατάσταση όπως την περιέγραψε, την υποστελέχωση των υπηρεσιών και τα λοιπά. Αν θεωρεί ότι αυτή η σύντμηση των προθεσμιών και για τις αιτήσεις θεραπείας, με δεδομένη την υποστελέχωση και εμείς επειδή αναφέρθηκε, θεωρούμε δεδομένο ότι θα πρέπει όλοι οι συμβασιούχοι που έχουν εργαστεί στις υπηρεσίες μετανάστευσης και ασύλου, να παραμείνουν γιατί προσφέρουν σημαντικό έργο, δηλαδή, να υπάρχει μόνιμη κάλυψη των θέσεων αυτών με προσωπικό και όχι με ορισμένου χρόνου σύμβαση εργασίας. Αν θεωρεί ότι αυτές οι συντμήσεις προθεσμιών και ιδιαίτερα η πίεση προς την διοίκηση να απαντήσει σε σύντομο χρονικό διάστημα, μπορεί τελικά να οδηγήσει σε απώλεια δικαιωμάτων των μεταναστών, ιδίως όταν καταργείται και η δυνατότητα παράτασης της προθεσμίας αυτής για λόγους ανωτέρας βίας.

Και σε σχέση με το παράβολο που έχει επιβληθεί, αν θεωρούν ότι δημιουργεί εμπόδιο για την κατάθεση αίτησης διαμονής και σε σχέση μάλιστα με τις μεγάλες καθυστερήσεις που παρουσιάζονται στην έκδοση αποφάσεων που μπορεί με την έκδοση τελικά μιας απόφασης λίγο μετά να χρειαστεί να φτάσουν να ξεκινούν νέες διαδικασίες μετά από τόσο χρόνο που μεσολαβεί . Ευχαριστώ .

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ( ΕΙΔΙΚΗ ΑΓΟΡΗΤΡΙΑ του ΜέΡΑ25):** Σας ευχαριστώ κύριε Πρόεδρε, θα ήθελα να ευχαριστήσω τους εκπροσώπους των φορέων που ήταν σήμερα μαζί μας και προσπάθησαν να μας μεταφέρουν τις απόψεις τους για το νομοσχέδιο. Τώρα, για το πόσο ήταν θετική η στάση τους απέναντι σε αυτό και εγώ ακριβώς το αντίθετο κατάλαβα από τις όσες τοποθετήσεις μπορέσαμε να ακούσουμε . Φυσικά, αυτό θα διαφανεί από τα υπομνήματα που θα λάβουμε, τα οποία και αναμένουμε, ώστε να έχουμε και πληρέστερη εικόνα για τη στάση και τη θέση των φορέων απέναντι στο νομοσχέδιο . Δεν έχω κάποια ερώτηση γιατί ήταν εξαιρετικά δύσκολες οι συνθήκες. Είναι κατανοητό με δεδομένη τη διαδικασία της τηλεδιάσκεψης, προσδοκώ και εγώ, πώς θα καταφέρουμε να επιλύσουμε τα όποια ζητήματα επιμέρους υπάρχουν και επαναλαμβάνω, πως αναμένουμε τα υπομνήματα των φορέων. Ευχαριστώ .

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Εμείς σας ευχαριστούμε. Κυρίες και κύριοι συνάδελφοι, επειδή μας πρόδωσε κατά τη διάρκεια της συνεδρίασης το πληροφοριακό σύστημα θα κάνουμε μια ολιγόλεπτη διακοπή τριών λεπτών για να γίνει μια επανεκκίνηση. Εκτός από την κυβέρνηση, που έκανε επανεκκίνηση προ ολίγου με τον ανασχηματισμό και τους ευχόμαστε καλή επιτυχία, χρειάζεται επανεκκίνηση και το πληροφοριακό σύστημα .

**ΔΙΑΚΟΠΗ ΤΡΙΩΝ ΛΕΠΤΩΝ**

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Να καλέσω τους φορείς που κρίνουν σκόπιμο να δώσουν απάντηση στα ερωτήματα που ελέχθησαν.

Τον λόγο έχει o κ. Αυδής.

**ΒΑΣΙΛΕΙΟΣ ΑΥΔΗΣ (Νομικός Σύμβουλος της Ύπατης Αρμοστείας του Ο.Η.Ε.):** Σας ευχαριστώ, κύριε Πρόεδρε. Δεν έχω κάτι να προσθέσω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δημόπουλος.

**ΠΑΝΑΓΙΩΤΗΣ** **ΔΗΜΟΠΟΥΛΟΣ** **(Συνεργάτης του Νομικού Τμήματος του Διεθνούς Οργανισμού Μετανάστευσης):** Σας ευχαριστούμε πάρα πολύ για την πρόσκληση. Δεν έχουμε να προσθέσουμε κάτι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Τζαβαλά.

**ΕΥΑ ΤΖΑΒΑΛΑ (Επιστημονική Συνεργάτης της Εθνικής Επιτροπής για τα Δικαιώματα του Ανθρώπου)**: Κύριε Πρόεδρε, στις ερωτήσεις που μας τέθηκαν, από την κυρία Κομνηνάκα, θα θέλαμε να απαντήσουμε.

Η πρώτη, αφορά το άρθρο 1 και την ενσωμάτωση της οδηγίας της επιστροφής. Σύμφωνα με το εγχειρίδιο της Ευρωπαϊκής Επιτροπής οι αιτούντες στη διεθνή προστασία, αποκλείονται από τις διατάξεις παρέκκλισης, από το καθεστώς της οδηγίας των επιστροφών, από το άρθρο 2, της οδηγίας των επιστροφών.

Αυτοί έχουν προφανώς το δικαίωμα παραμονής στη χώρα μέχρι την ολοκλήρωση της διαδικασίας της διεθνούς προστασίας.

Στην Ελλάδα, όπως επισήμαινε η κυρία Κομνηνάκα, παρατηρείται η εξής τακτική, παρά την οδηγία, στα σύνορα συλλαμβάνονται, κρατούνται και εκδίδεται έναντι αυτών πράξη απέλασης. Αν αυτοί, καταθέσουν μετά αίτημα διεθνούς προστασίας, αναστέλλεται η απέλαση μέχρι την έκδοση της απόφασης.

Στη συνέχεια, αν απορριφθεί το αίτημα της διεθνούς προστασίας, τηρούνται οι διαδικασίες, σύμφωνα με τις διαδικασίες 386 του 2005. Όπως είπε και η Ύπατη Αρμοστεία, στην τοποθέτηση της νωρίτερα, η διαδικασία αυτή θα έχει ζητήματα συμβατότητας με την κοινωνική οδηγία, καθώς εξαίρεσε το πεδίο της οδηγίας, (…) μόνο αν της χώρας οι οποίοι συνελήφθησαν στα σύνορα δεν είχαν (…) το δικαίωμα να περιμένει στη χώρα όπως οι αιτούντες ζητούν προστασία.

Εξάλλου, (…) που έγινε για την εφαρμογή της οδηγίας των Επιτροπών διαπιστώθηκαν τα περισσότερα κράτη μέλη, μεταξύ αυτών και η Ελλάδα, ότι δεν εφάρμοσαν την οδηγία των επιστροφών στις υποθέσεις συνόρων και αξιοποιούν τη σχετική δυνατότητα που τους δίνει το άρθρο 2, παράγραφος 2 ....της οδηγίας και δημιουργούνται δύο παράλληλα καθεστώτα. Οι διαδικασίες απέλασης, στις οποίες εφαρμόζεται η οδηγία παρέχουν λιγότερες εγγυήσεις και υπάρχει αυξημένος κίνδυνος πιθανών παραβιάσεων.

Ως προς το δεύτερο ερώτημα που μας έθεσε, σχετικά με την απόρριψη του αιτήματος παρατάσεως και τις συνέπειες για όσους διαμένουν στη χώρα, με το παρόν σχέδιο νόμου, μειώνεται το μέγιστο χρονικό διάστημα παράτασης της προθεσμίας από το 1 έτος σε 120 μέρες.

Σε συνδυασμό και με την εισαγωγή για πρώτη φορά, δημιουργείται εύλογη ανησυχία και τον κίνδυνο ενδεχόμενες καταστρατήγησης στην πράξη, τόσο το δικαίωμά των πολιτών τρίτων χωρών σε παράταση της προθεσμίας, αν συντρέχουν ειδικές προϋποθέσεις του νόμου, όσο και του δικαιώματος των ίδιων στη διασφάλιση των ομαλών σχέσεων και ειδικά για τα παιδιά που φοιτούν στα σχολεία. Στην περίπτωση της σχολικής φοίτησης, εκτός και αν μιλάμε για παιδιά τα οποία, σε όλες τις υπόλοιπες περιπτώσεις, παραβιάζεται το (…) καθώς δεν γίνεται να ολοκληρώσουν το σχολικό έτος φοίτησης.

Αναλυτικές παρατηρήσεις έχουμε καταθέσει και στο Υπουργείο, τις έχουμε δημοσιεύσει και θα τις υποβάλλουμε και στο σώμα.

Ευχαριστούμε πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Ευχαριστώ, κ. Πρόεδρε.

Αντιλαμβάνομαι ότι το υπόμνημα που απέστειλα χθες έχει αναπτυχθεί από τις παρατηρήσεις και τις ερωτήσεις της κυρίας Κομνηνάκα την οποία και ευχαριστώ ιδιαιτέρως της Αγορήτριας του Κομμουνιστικού Κόμματος, αντιλαμβάνομαι ότι έχει μελετηθεί κιόλας.

Πράγματι, στο άρθρο 1, η πρόταση του Συνηγόρου του Πολίτη είναι να ενταχθεί η σχετική τροποποίηση στο νόμο 3907 του 2011 με τροποποίηση του σχετικού άρθρου, θα πουν την άρθρου 17.

Και τούτο, για να μην υπάρχει κανένα ερμηνευτικό περιθώριο για ενδεχόμενη καταστρατήγηση της ρύθμισης των άρθρων 2 και 4 παράγραφος 4 της Οδηγίας των επιστροφών, δηλαδή της ρητής πρόβλεψης ότι εξακολουθούν να ισχύουν οι ελάχιστες εγγυήσεις σεβασμού θεμελιωδών δικαιωμάτων, συμπεριλαμβανομένης κυρίως της αρχής της μη επαναπροώθησης για όσους αλλοδαπούς θα υπάγονται πλέον στο εξαιρούμενο πεδίο εφαρμογής.

Σε ότι αφορά στη σύντμηση των προθεσμιών, έκανα μία πολύ συνοπτική αναφορά στην πρωτολογία μου. Πράγματι, οι 120 μέρες δεν ταυτίζονται με το χρόνο που απαιτείται για να μπορέσει να ανταποκριθεί μια οικογένεια, ιδίως η οικογένεια με τέκνα, τα οποία φοιτούν στο σχολείο. Είναι απολύτως ανεπιεικές και έρχεται σε αντίθεση με αυξημένης τυπικής ισχύος προστατευτικές ρυθμίσεις για τα δικαιώματα του παιδιού.

Θα ήθελα να προσθέσω στα ζητήματα σύντμησης των προθεσμιών το εξής: Κατά τα λοιπά, η κυρία Κομνηνάκα ανέδειξε προβληματισμούς που περιλαμβάνονται και στο Υπόμνημά μας. Οπότε, να μην επαναλάβω κάτι που ήδη είναι εν γνώσει των μελών της Επιτροπής.

Θα ήθελα, όμως, να κάνω μία πρόσθετη αναφορά σε ζητήματα σύντμησης προθεσμιών. Αναφέρομαι στο άρθρο 14, όπου, με τη ρύθμιση που εισάγεται ή συζητείται, η αιτήσεις θεραπείας κατά αποφάσεων, που θα εκδίδονται κατ’ εφαρμογή του Κώδικα Μετανάστευσης, δεν θα εξετάζονται εφόσον έχουν υποβληθεί σε προθεσμία πέραν των 2 μηνών, σε αντίθεση με την υφιστάμενη διάταξη που προέβλεπε 6 μήνες. Εδώ νομίζω και πάλι ότι είναι μάλλον ανεπιεικής η ρύθμιση, με δεδομένο ότι έχει αφαιρεθεί και η πρόβλεψη περί λόγων ανωτέρας βίας. Οπότε, θα ήθελα να προτείνω να εξετάσει το Υπουργείο την επαναφορά –τουλάχιστον, την επαναφορά- των λόγων ανωτέρας βίας για την υπέρβαση της σύντμησης της προθεσμίας από 6 σε 2 μήνες.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς ευχαριστούμε τον Συνήγορο του Πολίτη κ. Ποττάκη. Το λόγο έχει ο κ. Χούλης, Εκπρόσωπος της Συντονιστικής Επιτροπής Αγώνα Αιρετών και κατοίκων Χίου. Ορίστε, κύριε Χούλη.

**ΝΙΚΟΣ ΧΟΥΛΗΣ (Εκπρόσωπος της Συντονιστικής Επιτροπής Αγώνα Αιρετών και κατοίκων Χίου):** Ευχαριστώ, κύριε Πρόεδρε.

Ουσιαστικά, εμείς αυτό που προτείνουμε είναι να προστεθεί μια διάταξη που να σταματά τη διαιώνιση του εγκλωβισμού στα νησιά μας και να προάγει τη δικαιοσύνη στη διαχείριση του μεταναστευτικού. Στην κατεύθυνση αυτή, υποβάλαμε την πρότασή μας για καταγραφή και ταυτοποίηση, για ένα χώρο χωρητικότητας έως και 500 ατόμων.

Αυτά, κύριε Πρόεδρε.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Χούλη.

Το λόγο έχει ο κ. Ιωαννίδης, Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας. Ορίστε.

**ΓΑΒΡΙΗΛ ΙΩΑΝΝΙΔΗΣ (Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας):** Ευχαριστώ, κύριε Πρόεδρε.

Αναφορικά με την ερώτηση που έκανε η βουλευτής του Κ.Κ.Ε. κυρία Κομνηνάκα, να το διευκρινίσω, διότι νομίζω ότι δεν έγινε κατανοητό.

Για το άρθρο 14, σκωπτικά λέμε ότι θα συμφωνούσαμε, αν υπήρχε το αναγκαίο προσωπικό, αν υπήρχε η στελέχωση που ζητάμε όλο το προηγούμενο διάστημα. Φυσικά και διαφωνούμε εν συνόλω. Φανταστείτε, ότι αυτό τροποποιεί το παλαιό άρθρο 25 του ν.4251/2014 προς το δυσμενέστερο. Και ειδικά σε αυτήν τη φάση, που έχουμε έναν τεράστιο όγκο συσσωρευμένης δουλειάς, η οποία, λόγω της παράτασης, τελειώνει τον Δεκέμβριο του 2021 και θα δημιουργηθεί τεράστιο πρόβλημα και θα έχουμε και νέο κύμα πανδημίας -αν και το απεύχομαι- που θα δημιουργήσει πιθανόν προβλήματα, νομίζω ότι πρέπει να αποσυρθεί η διάταξη και να διορθωθεί.

Όσον αφορά στο δεύτερο κομμάτι για το παράβολο, νομίζω ότι και αυτό είναι σε αυτήν τη λογική. Είναι μια ακόμα απαγόρευση. Μάλλον αποτρεπτικό. Είναι ένα δικαίωμα, το οποίο δεν πρέπει να το απαγορεύουμε σε πολίτες τρίτων χωρών. Πολλές φορές, με αιτήσεις θεραπείας, έχουν θεραπευτεί λάθη της διοίκησης και έτσι δεν χρειάζεται να προσφύγουν στη δικαιοσύνη και να την επιβαρύνουν, εφόσον λυθεί διοικητικά με την απόφαση μιας θετικής θεραπείας.

Αναφορικά τώρα με τις άδειες που λήγουν, όντως είναι τραγικό και πρέπει να το γνωρίζει η Επιτροπή, ότι πολλές φορές ένα πολύ μεγάλο κομμάτι αδειών δεν το παραλαμβάνουν ποτέ οι αλλοδαποί. Για αυτό είπαμε, ότι είναι πολύ σημαντική η στελέχωση. Παίρνουν μόνο μια απόφαση, έχουν πληρώσει παράβολο και περνάνε δύο και τρία χρόνια χωρίς να παραλάβουν στα χέρια τους άδειες. Έπρεπε να καταθέσουν με ληγμένες άδειες. καταλαβαίνετε ότι όλο αυτό δημιουργεί και τεράστια προβλήματα σε άλλες δημόσιες υπηρεσίες, που δεν προχωράνε ζητήματα δικά τους, γιατί δεν έχουν άδεια σε ισχύ όλα αυτά τα χρόνια παραμένουν ουσιαστικά σε ένα ιδιότυπο καθεστώς ομηρίας, μόνο και μόνο γιατί δεν υπάρχει επαρκής στελέχωση. Δεν μιλάμε τώρα για ένα τεράστιο νούμερο. Μιλάμε για κάποιες λογικές προσλήψεις που να γίνουν σε επιστημονικό προσωπικό στις υπηρεσίες μας και δεν έχουν γίνει εδώ και 19 χρόνια.

Να κλείσω, λέγοντας ξανά με την ευκαιρία, ότι για μας είναι πολύ σημαντικό να ανανεωθούν οι συμβάσεις των 150 συμβασιούχων το επόμενο διάστημα. Λήγουν στις 30 Σεπτεμβρίου. Σας το λέμε και δημόσια ότι από 1 Οκτωβρίου πραγματικά – και δεν είναι σχήμα λόγου – εμείς θα βάλουμε λουκέτο στις διευθύνσεις αλλοδαπών και μετανάστευσης, ειδικά στις μεγάλες πόλεις, γιατί δεν θα μπορούμε να λειτουργήσουμε. Είναι άδικο για τους αλλοδαπούς και πολίτες τρίτων χωρών να βασανίζονται χωρίς να ευθύνονται, για μία αμέλεια, για μία καθυστέρηση της διοίκησης. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Θέλω να ευχαριστήσω όλους για τη συμμετοχή τους. Να ζητήσω συγνώμη γιατί, παρά την επανεκκίνηση, δεν λύθηκαν τα προβλήματα επικοινωνίας στη συνεδρίαση.

Το λόγο έχει η κυρία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου)**: Κύριε Πρόεδρε, ακούσαμε με προσοχή τους φορείς. Θα τοποθετηθώ στην επόμενη συνεδρίασή μας στην κατά άρθρο συζήτηση. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κυρίες και κύριοι, Συνάδελφοι ολοκληρώθηκε η συνεδρίαση της Επιτροπής Δημόσιας Διοίκησης Δημόσιας Τάξης και Δικαιοσύνης με την ακρόαση των εξωκοινοβουλευτικών προσώπων, σχετικά με το σχέδιο νόμου του Υπουργείου Μετανάστευσης και Ασύλου «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις, αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη». Ολοκληρώθηκε η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Τσαβδαρίδης Λάζαρος, Χαρακόπουλος Μάξιμος, Αγαθοπούλου Ειρήνη – Ελένη, Καλαματιανός Διονύσιος – Χαράλαμπος, Ξανθόπουλος Θεόφιλος, Πούλου Παναγιού (Γιώτα), Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κομνηνάκα Μαρία, Αδαμοπούλου Αγγελική και Μπακαδήμα Φωτεινή.

Τέλος και περί ώρα 12.05΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**